苏辙
三不归行
客心摇摇若悬旌，三度欲归归不成。
方春欲归我自懒，秋冬欲归事自变。
问我欲归定何时，天公默定人不知。
孔公晚岁将入楚，盘桓陈蔡行且住。
昭王已死不复南，意欲归老父母邦。
卫灵父子无足取，姑尔息肩俟东鲁。
三桓岂知用圣人，哀公亦自不能臣。
冉求一战却齐虏，请君召师君亦许。
归来闭户理诗书，弁冕时出从大夫。
梦见周公已不复，老死故国心亦足。
孔公愈老愈屯邅，顾我未及门下贤。
乡邦万里不能往，妻孥近寄颍川上。
依嵩架颍结茅茨，自问此志於何期。
汝南一寓岁行复，来年归去栽松竹。